अयांश की गरीबी का मजाक उड़ाने वाली श्रीला आज उस पर जान छिड़कती है, लेकिन अब वो बदल चुका है
यही वह सुनहरे बालों का जाल था, नीली आंखों का जादू था, गुलाबी होंठों की मुस्कान थी, जिसे एक बार देखने के लिए अयांश कुछ भी कर गुजरता।
“अरे देखो भाई, ईद का चांद निकल ही आया आखिर, खुद चलकर हमारे द्वार आया है।” जैसे ही शशांक ने कहा, तो घर में सबने दरवाजे पर हैरत से देखा।
"आइए बहन, हमारे आंगन में तो आज रौनक उतर आई है।" स्मिता की आवाज में चाशनी घुली थी।
श्रीला और शैली ने दौड़कर चरणस्पर्श किए।
"अरे अरे बिटिया, क्या कर रही हो। हमारे यहां बेटियां पैर नहीं छूतीं। पाप लगता है," पूनम की आवाज में वात्सल्य था।
"आपके बिन सब कितना सूना लगता था आंटी। आप तो हमें भूल ही गईं।" श्रीला की आवाज की मिठास रसगुल्ले को मात दे रही थी।
पीछे-पीछे वह चला आ रहा था, व्हाइट शर्ट, ब्लू डेनिम पर ब्लैक शेड्स लगाए नजर लग जाने की हद तक स्मार्ट, डैशिंग, जानलेवा। छह फीट से निकलता कद, हल्की बढ़ी बियर्ड और हवा में लहराते बाल।
"बेटा, कोई अपनों को ऐसे भूलता है क्या?" स्मिता ने उसके सिर पर हाथ फेरना चाहा, पर उसने झुकने की जहमत नहीं उठाई।
"नंबर चेंज कर दिया है क्या अयांश, आई ट्राइड मेनी टाइम्स।" श्रीला ने अपने गोल्डन बाल सिर के पीछे झटकते हुए अदा से पूछा।
यही वह सुनहरे बालों का जाल था, नीली आंखों का जादू था, गुलाबी होंठों की मुस्कान थी, जिसे एक बार देखने के लिये अयांश कुछ भी कर गुजरता। लेकिन आज उसने एकदम सरसरी लहजे में कहा, "हां, बदलना ही पड़ा।"
"मुझे अपना नया नंबर देना, सेव कर लूंगी।" श्रीला की बात उसने सिरे से अनसुनी कर दी।
थोड़ी ही देर में शैली, बड़ी सी ट्रे लेकर आ गई, जिसमें कई तरह के पकवान रखे थे। श्रीला अपनी छोटी बहन से चिढ़ सी गई। फौरन किचन में जाकर जल्दी जल्दी बचे हुए आइटम्स ट्रे में सजाने लगी।
"अरे अरे… बहन, इतने तामझाम की क्या जरूरत थी। आप बेकार ही परेशान हुईं। हम कोई मेहमान थोड़े हैं।" पूनम इतना कुछ टेबल पर सजा देखकर घबराकर बोलीं।
"जी आंटी, आप यूं ही परेशान हुईं। मैं प्रोटीन डाइट पर हूं और मम्मी भी सिर्फ न्यूट्रिशनिस्ट रिकमेंडेड डाइट ही लेती हैं, हैल्थ इशूज के कारण। यह सब कुछ नहीं खा पाएंगे।"
"कैसी बात कर रहे हो बेटा! ये गाजर का हलवा तो तुम्हें बेहद पसंद था, श्रीला ने बनाया है, टेस्ट तो करो, मुझसे भी बढ़िया बनाती है।" स्मिता ने प्लेट उसके हाथ में ही पकड़ा दी।
"हुआ करता था आंटी कभी, मुझे तो कुछ भी पसंद आ जाता था, अक्ल नहीं थी, अब सारे अनहेल्दी ऑब्सेशन्स से छुटकारा पा लिया है।" कहते हुए अयांश ने धीरे से प्लेट नीचे रख दी।
गाजर का हलवा अपनी बेकद्री पर गर्म भाप छोड़ता हुआ ठंडी आहें भर रहा था। टेबल अपने ऊपर रखे पकवानों के बोझ को अफसोस से ताक रही थी।
"मम्मी, मुझे लेट हो रहा है, अगर आप रुकना चाहें तो…”
"नहीं बेटा, बस साथ ही निकलते हैं।" पूनम उठने लगी तो श्रीला ने हाथ पकड़ लिया।
"ये क्या बात हुई आंटी। दस मिनट तो हुए नहीं हैं आपको आए हुए। इतने लंबे टाइम बाद आई हैं, इतनी जल्दी कैसे जाएंगी।"
"बस बेटा, यहां एक बार आने की इच्छा थी, पता नहीं फिर…”
“जल्दी-जल्दी आने से वैल्यू घटती है। वैसे भी अपना घर-बार देखे इंसान या मारा-मारा फिरे? फिर कामकाज कब करेगा। फ्री हो तो भी बात है। बहरहाल संडे को आप सब डिनर पर इनवाइटेड हैं। आइयेगा जरूर। छोटी सी गेदरिंग है, बस फेमिली मेंबर्स की।"
"जरूर आएंगे, क्यों नहीं आएंगे।" शैली चहकी तो श्रीला ने उसे खा जाने वाली नजरों से घूरा और लगभग धकियाते हुए अयांश के एकदम करीब आकर कहने लगी,
"ऑफकोर्स, वी आर फैमिली। दिन से ही आ जाएंगे। इन फैक्ट हम तो खुद ही आने ही वाले थे वैसे भी।"
"ओके कूल। नमस्ते अंकल-आंटी, आज्ञा दीजिए।" कहते हुए अयांश बिन जवाब का इंतजार किये बाहर निकल गया।
बाहर निकलकर उसने थूक दिया, जैसे मुंह में कड़वाहट घुल गई हो और गहरी सांस ली, जैसे अंदर दम घुट रहा हो।
कार का पिछला दरवाजा खोलकर मां को बिठाया और बस आखिरी बार घर पर नजर डाली।
यही वह घर, घर क्या महल था, जहां उसका बचपन बीता। शशांक और उसके पिता प्रकाश गहरे दोस्त और बिजनेस पार्टनर्स थे। एक ही घर में दो पोर्शन में रहते थे, सगे भाइयों से बढ़कर थे। शशांक कॉन्टेक्ट्स बनाने और मार्केटिंग में बहुत तेज थे जबकि प्रकाश बहुत इंटेलिजेंट, हुनरमंद और मेहनती। प्रोडक्शन का काम प्रकाश के जिम्मे था, डिस्ट्रीब्यूशन और फाइनेंशियल इशूज शशांक हैंडल करते।
स्मिता और पूनम भी सहेलियां कम बहनें थीं। अयांश अपनी उम्र से कहीं परिपक्व, शांत, धीर-गंभीर बच्चा था। श्रीला और शैली जुड़वां थीं और दोनों में बचपन से ही सिबलिंग्स राइवलरी कूट-कूटकर भरी थी। दोनों को एक ही चीज चाहिए होती थी, हमेशा लड़ाई करती रहती थीं।
लेकिन चांदी जैसे रंग और सोने जैसे बालों वाली श्रीला की नीली आंखें अयांश जब भी देखता, उसे लगता वह कोई जलपरी है या आसमान से उतरी है। कोई आम इंसान ऐसा रूपवान कैसे हो सकता है। वह जब मुस्कुरा देती, मौसम बदल जाते, उसकी हंसी की खनक संगीत बिखेर देती फिजाओं में। अयांश उसका बेमोल बिका गुलाम था।
श्रीला को इस बात का एहसास भी था और गुरूर भी। उसे अपनी खूबसूरती की ताकत का अंदाजा था। यहीं शैली उससे पीछे रह गई थी। वह भी बेहद सुंदर थी। सुनहरी रंगत और हिरणी जैसी बड़ी-बड़ी आंखें, काले लंबे घुंघराले बाल। पर अयांश के दिल पर श्रीला की हुकूमत चलती थी।
सब सही जा रहा था कि किसी को एहसास नहीं था, जिंदगी क्या मोड़ ले लेगी। इवनिंग वॉक पर निकले प्रकाश घर नहीं लौटे। एक ट्रक उनको रौंदता हुआ गुजर गया। बस उसके बाद सब बदल गया।
फैक्ट्री का सारा काम शशांक पर आ गया। अयांश अभी चौदह साल का बच्चा ही था। शशांक ने काबिल वर्कर्स रखे और पूरी फैक्ट्री हथिया ली। सीधी सादी पूनम को भरोसा दिला दिया कि फैक्ट्री में सारा इन्वेस्टमेंट उसी का है, प्रकाश महज एक कर्मचारी था। यहां तक कि घर और फैक्ट्री का मालिकाना हक भी हथिया लिया।
अब स्मिता को पूनम और अयांश बोझ लगने लगे। उनका रहना-खाना भी अखरने लगा। डर भी था कि 4-5 साल में अयांश बड़ा हो जाएगा, कहीं हक न जताने आ जाए।
उस दिन श्रीला की बर्थडे पार्टी थी और अयांश कई दिनों से पैसे इकट्ठे कर रहा था, उसके फेवरेट बार्बी हाउस सेट के लिए। फाइनली अपनी साइकिल बेचकर वह लाने में कामयाब हो ही गया। शाम की पार्टी तक का वेट नहीं हुआ तो दिन में ही चला आया।
“श्रीला, क्या अयांश तुझे पसंद है, शादी करेगी उससे?" शैली पूछ रही थी।
अपना नाम सुनकर पंद्रह साल के उस लड़के का दिल जोर से धड़का। वहीं ओट में वह उनकी बातें सुनने लगा।
"शादी, अयांश से ईईयू...छी। वही भिखमंगा मिला है क्या मुझे। आई मीन जस्ट लुक एट मी। आई एम डिज़्नी प्रिंसेस। लोग तो मुझे इंडियन ही नहीं समझते। ब्लॉन्ड यूरोपियन फीचर्स हैं। मुझे तो कोई फॉरेनर ही ब्याहेगा, तेरे लिए ही ठीक है वह नौकर। टिपिकल इंडियन।" श्रीला ने अदा से बाल झटके।
"भक्क। मुझे भी कोई इंट्रेस्ट नहीं उसमें। देखा नहीं उस दिन कैसे नदीदों जैसे गाजर का हलवा खा रहा था। आंटी आप कितना टेस्टी बनाती हैं। खोया और काजू बादाम पिस्ते वाला हलवा चखना नसीब हो गया तो टूट ही पड़ा।" शैली ने बुरा सा मुंह बनाया।
"अरे, दोनों मां बेटे हद चालाक हैं। इतने मासूम बने रहते हैं कि देवी-देवता हों। ताकि लोगों को यह लगे कि हमने उनका हक छीन लिया है और बेचारे हमारे रहमो-करम पर हैं। यह नहीं कि जान छोड़ें हमारी, दफा हो जाएं। जवान जहान औरत है, मुझे तो हर वक्त फिक्र रहती है, मां तुम्हारे बाप पर और बेटा तुम दोनों पर गंदी नजर न डाले।" स्मिता भी बेटियों की बातचीत में शामिल हो गई।
अयांश का वहां खड़े रहना मुश्किल हो गया। अपनी तक ठीक था, मां के बारे में बकवास उसके बर्दाश्त के बाहर थी। श्रीला उसके बचपन की चाहत थी, उस वक्त तक तो उसे प्यार का मतलब भी नहीं मालूम था। दो निःस्वार्थ प्यार करने वालों की इकलौती संतान था वह प्रेम की मिट्टी से गुंथा। आज न केवल उसका दिल टूटा, उसका आत्मसम्मान भी किरची किरची हो गया।
फिर एक दिन दोनों मां बेटे वहां से दूर चले गए खामोशी से। शशांक की तो मानो सारी चिंताएं दूर हो गई थीं। वारिस और हकदार की दावेदारी खत्म हुई थी।
कभी-कभी सरसरी सा फोन पर हालचाल पूछ लिया जाता था। पूरे दस साल बाद तब तहलका मचा, जब अयांश को इंटरनेट की दुनिया में वर्ल्ड की बेस्ट कंपनी में ऊंचा ओहदा मिला, तमाम टीवी न्यूज चैनल, सोशल मीडिया और प्रिंट प्रेस अखबारों में वह छा गया।
जबकि शशांक की फैक्ट्री लगातार घाटे और कर्ज में डूबकर बंद हो गई थी। अब मकान के बड़े हिस्से को किराए पर देकर उसी से खर्च निकल रहा था।
बड़े घर, फॉरेन ब्याहने के दोनों बहनों के अरमान ठंडे पड़ गए थे, फिर से अयांश सपनों का शहजादा बन चुका था, दोनों बहनें अपनी तरफ से तैयारी में लग गई थीं। उसके घर जाने की प्लानिंग कर ही रहे थे कि अचानक खुद पूनम ने कॉल करके आने की इच्छा जताई।
संडे को दोनों बहनें बड़े अरमान से तैयार हुई थीं। एक दूसरे को टक्कर देतीं। उनकी जिंदगी का फैसला होना था। मुकाबला कड़ा था। हुस्न के हथियारों को धार दी जा रही थी। दोनों पर से नजर नहीं हट रही थी, बला की सुंदर लग रही थीं।
पार्टी में वाकई चुनिंदा लोग थे। सब सादे से लिबास में थे। शशांक की फैमिली को लगा, वे ही 'ओवर' सज धज आए हैं।
"हेलो दोस्तों। आप सबका बेहद शुक्रिया आने के लिए। जैसा कि आप सब जानते ही हैं, अगले हफ्ते मेरी जॉइनिंग है कैलिफोर्निया में। मां के साथ हमेशा के लिए यूएस शिफ्ट हो रहा हूं।
यह मेरी कलीग हैं आइमा और इनका साल भर का प्यारा बेटा रेयांश। पिछले साल एक दुखद हादसे में इन्होंने अपने पति को खो दिया। इनकी सबसे बड़ी खूबी है कि ये भी मेरी मां की तरह निःस्वार्थ प्रेम करना जानती हैं, टूटे हुए भरोसे और दिल को जोड़ने का हुनर रखती हैं। आज हम लोगों ने कोर्ट मैरिज कर ली। फेमिली के नाम पर आप ही लोग हैं, जैसे भी हैं। आशीर्वाद बनाए रखियेगा बस।"
दोनों बहनें ईर्ष्या और गुस्से से आइमा की मेकअप से रहित भोली सी मनमोहिनी सूरत को देख रही थीं।
"श्रीला, शैली तुम लोग गाजर का हलवा जरूर खाकर जाना, खोया, बादाम, पिस्ता वाला। और आइमा तुम अपनी नजर जरूर उतार लेना आज," कहता हुआ अयांश आइमा का हाथ पकड़े हॉल से बाहर निकल चुका था।
- नाज़िया खान 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें